På strekningen mellom Holmekollbakken og Tryvann var det kontroll lørdag kveld.
– Vi visste at noe skulle skje ja, sier politioverbetjent Finn Erik Grønli ved Trafikkorpset i Oslo politidistrikt. Lørdag kveld var politiet på plass da bilentusiaster møttes på Tryvann. Det ble en dyr erfaring for flere.
HOLMENKOLLEN/TRYVANN: På Facebook-siden som samler bilinteresserte, hadde rundt 700 meldt om interesse for å delta på et treff lørdag ettermiddag. Planen var å møtes på Tryvann.
– Hvor mange som deltok, er usikkert, men vi så mange raske biler. Mange av dem i flere millionersklassen, sier politioverbetjent Finn Erik Grønli til Akersposten.
– Hva slags folk var dette?
– Dette er motorinteresserte mennesker som avtaler å møtes, snakke sammen og kjøre bil, sier han. – De møtes forskjellige steder, og Tryvann er et av disse stedene.
– Vi visste at noe skulle skje, så vi trommet sammen noen og la en plan om å være litt i forkant. Vi var på strekningen mellom Holmenkollbakken og Frognerseteren og utførte kontroller, sier han.
– Det kom jevnt og trutt biler oppover, og det endte med at vi ga syv mangellaper og ni forenklede forelegg for for stor fart. I tillegg var det to sjåfører som ikke fikk tilbud om forenklet forelegg. De kjørte så fort at det ble anmeldelse og førerkortbeslag, sier Grønli.
Den høyeste farten som ble målt, var 87 km/t i 50-sonen. Ingen sjåfører var mistenkt for å kjøre i ruspåvirket tilstand.
– Vårt fokus er på trafikksikkerhet. Det går på ting som førerkort, hastighet, rus og mobilbruk, sier han.
Politioverbetjent Finn Erik Grønli, Trafikkorpset.
Grønli forteller til Akersposten at området fra Holmenkollbakken og opp mot Frognerseteren og Tryvann er et område hvor de får inn klager fra beboere om støy og høy fart.
– Flere beboere kom bort til oss og fortalte at dette er en strekning hvor mange kjører fort, og det er mye bråk fra «børning». Det var flere som var veldig tilfreds med vår tilstedeværelse, sier han.